***Către Consiliul local***

***al satului Teleșeu***

12 august 2024 satul Teleșeu, raionul Orhei,

**PROPUNERE**

**de inițiere a procesului amalgamării voluntare**

**a unităților administrativ-teritoriale**

**(satul Teleșeu, satul Sămănanca, comuna Donici)**

**Cadrul legal:**

Prevederile art.8 lit.c) și art.9 alin.(1) lit.a) din Legea nr.225/2023 cu privire la amalgamarea voluntară a unităților administrativ-teritoriale;

Prevederile art.14 alin.(2) lit.k1), art.29 alin.(1) lit.z) din Legea nr. 436/2006 privind administrația publică locală.

Prevederile pct.11 – 21 din Metodologia de amalgamare voluntară a unităților administrativ-teritoriale aprobată prin Hotărârea Guvernului nr.925/29.11.2023.

**Expunerea inițiativei:**

În calitate de primar al satuliui Teleșeu, înaintez prezenta propunere Consiliului local Teleșeu de a aproba inițierea procesului de amalgamare voluntară a unităților administrativ-teritoriale a satului Teleșeu cu satul Sămănanca și comuna Donici din raionul Orhei.

Procesul de amalgamare voluntară a localităților sus menționate corespunde criteriilor prevăzute de Legea nr. 225/2023 cu privire la amalgamarea voluntară a unităților administrativ-teritoriale și de Metodologia de amalgamare voluntară a unităților administrativ-teritoriale, aprobată prin Hotărârea Guvernului nr. 925/2023.

Mai exact, între unitățile administrativ-teritoriale respective este continuitate teritorială, numărul total depășește 3000 de locuitori și distanța dintre acestea nu depășește 25 km.

Potrivit cadrului normativ, unitățile administrativ-teritoriale care decid să inițieze sau să participe la procese de amalgamare voluntară beneficiază de suportul Guvernului. O serie de importanți parteneri de dezvoltare (donatori, proiecte active în domeniul APL) de asemenea susțin aceste eforturi și inițiative. În afară de asistența tehnică de care vom beneficia în procesul de amalgamare voluntară, dacă această propunere va fi acceptată, în cazul realizării cu succes al acestui proces de comasare benevolă, după amalgamare vom beneficia de resurse financiare importante pentru investiții capitale și pentru susținerea bugetului local. În plus, fiind printre pionierii acestui proces, așa cum o arată și experiența altor țări care au trecut prin reforme similare, avem șansa să beneficiem și de o poziție mai avantajoasă în atragerea fondurilor pentru realizarea unor proiecte din fonduri naționale și externe.

Este important de menționat că decizia de inițiere a procesului de amalgamare voluntară constituie doar un prim pas care marchează începutul unui proces de discuții, analiză și pregătire a procesului de amalgamare voluntară. De asemenea, după adoptarea deciziei de inițiere a amalgamării voluntare, cu susținerea Cancelariei de Stat și a partenerilor de dezvoltare, în unitățile administrativ-teritoriale participante este implementat un amplu proces de consultare a comunităților cu privire la această inițiativă. Măsurile de consultare organizate au drept scop informarea locuitorilor cu privire la inițiativa de comasare a localităților, aflarea opiniei și identificarea principalelor temeri ale acestora privind amalgamarea voluntară. În fine, consultarea urmărește să identifice cele mai importante probleme legate de infrastructură și/sau serviciile publice pentru a căror soluționare ar putea să fie utilizate stimulentele financiare alocate de Guvern.

În contextul celor menționate mai sus, reiterez faptul că această decizie inițială nu reprezintă o decizie finală cu privire la amalgamarea (unirea) propriu-zisă a localităților. Decizia de amalgamare voluntară va fi pusă în discuție și propusă spre aprobare consiliilor locale vizate la o etapă ulterioară (aproximativ la un interval de 4-7 luni de la prima decizie de inițiere), după ce vor fi realizate toate procesele sus menționate de analiză, pregătire și de consultare a locuitorilor.

Tot în decizia de inițiere a procesului de amalgamare voluntară consiliile locale ale unităților administrativ-teritoriale participante la proces înaintează reprezentanții lor în grupul de lucru comun, care va coordona procesul de pregătire a proiectului de decizie de amalgamare voluntară și alte activități prevăzute de cadrul normativ.

În contextul celor menționate mai sus, reiterez propunerea adresată Consiliului local al satului Telețeu privind aprobarea inițierii procesului de amalgamare voluntară a satului Teleșeu cu satul Sămănanca și comuna Donici din raionul Orhei.

Primarul satului Teleșeu Ion Dediu